1Baana bange, mbandiikira sino hu muhaye ohuhola esibi, nae omuundu wundi naahola esibi, huli nende Yesu Kristo omuundu mulungifu otwekonyoyeera eyiri Seefwe. 2Omweene oyo niye esiyaanwa sikera hwaleherwamo ebibi byeefwe, nae ataali ebibi byeefwe byong'ene, nae ebibi bya buli muundu yeesi. 3Esiindu sikera hwomiisa huti humumanyire nisyo ohuwulira amalako kae. 4Omuundu yeesi naboola ati, “Mumanyire” nae haba saawulira amalako kae, omuundu oyo aaba ali omubacha handi abulamo obwadyeeri. 5Nae omuundu owulira emboosi chae, oyo niye oba omuundu yi hudaha hwae eyiri Nasae huba ohwichufu elalira. Sino nisyo esikera hwomiisa huti huli bulala nende Nasae: 6omuundu oboola ati, ali mu bulala nende Nasae ahoyeere ohumenya koti lu Yesu Kristo yamenya. 7Basyaange baheerwa, esilagiro simbandiikira sino, haba sisiyaaha; silagiro sihale nisyo, simwamala ohuba nasyo ohutula mu njaako. Esilagiro sihale sino, niyo emboosi yimwamala ohuwulira. 8Nae esilagiro siindi ohubaandikiira sino siyaaha, handi obwadyeeri bwaasyo bubonehera mu Kristo handi nende mweeng'we mwesi. Olwohuba esiirima syamala ohutulao, handi obulafu bwadyeeri bulaanu nibwo obuli ohwaaduha. 9Omuundu oboola ati ali mu bulafu, nae yasyuula abaasye, aaba asisiiri mu siirima ohwoola buti. 10Omuundu odaha owaasye, niye oba ali mu bulafu handi abulamo esiindu sikera yaahola esibi. 11Nae omuundu ohayihana nende abaasye, oyo aaba ali mu siirima handi asikenderamo handi haba saamanyire yachoomere olwohuba esiirima siba simuwofuuse. 12Baana bange, mbadiikira olwohuba mwamala ohuleherwamo ebibi byeeng'we hu lw'eliita lya Kristo. 13Mbandiikira eng'we ba laata, olwohuba mumanyire oyo owaliwo ohutula mu njaako. Mbandiikira eng'we abaraaga basimbuha, olwohuba mwamala ohuyiingira omuundu Mubi Oyo. 14Mbandiikira eng'we abaana olwohuba mumanyire Seefwe. Mbandiikira ba laata, olwohuba mumanyire owaliwo ohutula mu njaako. Handi mbandiikira eng'we abaraaga basimbuha, olwohuba muli nende amaani, handi emboosi ya Nasae yiri mweeng'we, handi mwamala ohuyiingira omuundu Mubi Oyo. 15Mutadahaanga esyaalo, oba esiindu sy'omusyaalo syoosi. Omuundu yeesi odaha esyaalo, ohudaha hwae eyiri Seefwe huba humubulamo. 16Olwohuba esiindu syoosi esyomusyaalo koti obwekoombi bw'omubiri hubi, nende obwekoombi bw'emoni, nende ohwefumia ohweema hu siindu si muundu ali nasyo oba siyahola, ebyo haba sibya Seefwe; nae by'esyaalo busa. 17Esyaalo nende ebiindu byoosi ebisirimo bi bandu bekoomba byohuwaao; nae abo abahola bi Nasae adaha, bacha ohuyiindira endaalo choosi. 18Baana bange, chino nicho endaalo chimaliirihayo! Mwawulira muti Omusuku wa Kristo achia ohwiicha; nae ohwoola bulaanu, abasuku ba Kristo abaangi bamala ohubonehana, mani esyo esikera hwaamanya huti enjakamo yiri aambi. 19Mubwadyeeri, abandu bano, haba sibali bala hubomumukaanda kwaabwe, sakira batuleha. Bbaba nibali ab'omumukaanda kweefwe, bahadong'ere naafwe. Nae bawaao hubabonehanire elalira bati abulao kata mulala hwaabo mubwadyeri bweene owali ow'omukaanda kweefwe. 20Nae eng'we Kristo yamala ohubachuhaho Mwooyo Mwolerefu, mani eng'we mweesi mumanyire obwadyeeri. 21Sakira mbandiikira ataali mbwe mukoterwe obwadyeeri; nae olwohuba mumanyire obwadyeeri, handi mumanyire muti abulao obubacha butula mubwadyeri. 22Mani muundu siina omubacha? Omubacha niye omuundu oboola ati, Yesu haba siniye Kristo. Handi omuundu oyo musuku wa Kristo olwohuba yekaana Nasae Seefwe nende Omwaana wae. 23Olwohuba omuundu yekaana Omwaana wa Nasae, oyo aaba yekaana Simwaana yesi; handi omuundu ofukiirira Omwaana wa Nasae, oyo aaba afukiirira Simwaana yesi. 24Mani sakira yomiise bulai handi liinde bulai mu myooyo cheeng'we emboosi yimwawulira ohutula hale. Bimwawulira ohutula mu njaako nibidoong'a mu myooyo cheeng'we, awo muba mucha ohumenya endaalo choosi mu bulala nende Omwaana wa Nasae nende Simwaana mu bulamu bweeng'we. 25Handi sino nisyo si Kristo mweene yabasuubisa ohubabeeresa obulamu butaakama. 26Mbandiikira bino ebidiira hwaabo abateemaho ohubabachirisa. 27Nae ebidiira hweeng'we, Kristo yamala ohubachuhaho Mwooyo wae. Nae Mwooyo wae naali mweeng'we, awo handi simuba nimusidaha omuundu yeesi abeekese. Olwohuba Mwooyo mweene oyo, aaba abeekesa ebidiira hu buli siindu syoosi. Handi buli siindu siyeekesa siba esyadyeeri ataali obubacha. Bulaanu mudoong'e mu bulala nende Kristo. 28Eee, baana bange, doong'e busa mu bulala nae, hu bulaanu mube nende obwomiifu bungi naabonehana, hu muhaye ohumweekisa hulw'esoni, hu Ludaalo luyahakobolereho. 29Mumanyire muti, Kristo mulungifu niye; sakira mumanyire muti omuundu yeesi ohola ebilungifu aaba ali omwaana wa Nasae.
lug_Latn